CELEX: C2005/082/78
Language: hu
Date: 2005-04-02 00:00:00
Title: T-87/05. sz. ügy: Az EDP-Energias de Portugal S. A. által az Európai Közösségek Bizottsága ellen 2005. február 25-én benyújtott kereset

2.4.2005   
            
            
               HU
            
            
               Az Európai Unió Hivatalos Lapja
            
            
               C 82/44
            
         Az EDP-Energias de Portugal S. A. által az Európai Közösségek Bizottsága ellen 2005. február 25-én benyújtott kereset
   (T-87/05. sz. ügy)
   (2005/C 82/78)
   Az eljárás nyelve: angol
   Az EDP-Energias de Portugal S. A., székhelye: Lisszabon (Portugália), képviselik: C. Botelho Moniz, R. García-Gallardo, A. Weitbrecht és J. Ruiz Calzado, jogászok, 2005. február 25-én keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               —
            
            
               semmisítse meg az Európai Közösségek Bizottságának a COMP/M.3440 EDP/GNI/GDP sz. ügyben 2004. december 9-én hozott határozatát, amelyben a közös piaccal összeegyeztethetetlennek nyilvánította azt az összefonódást, amellyel az Energias de Portugal SA és az ENI Portugal Investment S.p.A. közös irányítást szereztek a Gás de Portugal SGPS S.A. felett.
            
         
               —
            
            
               kötelezze a Bizottságot a költségek - beleértve a felperes költségeit is - viselésére.
            
         Jogalapok és fontosabb érvek:
   A megtámadott határozatban a Bizottság a közös piaccal összeegyeztethetetlennek nyilvánította azt az összefonódást, amellyel a felperes, az ENI Portugal Investment S.p.A.-val együttesen közös irányítást szereztek a Gás de Portugal SGPS S.A. felett, amely vállalkozás tevékenysége a portugál gáz-szektorban a forgalmazási és értékesítési lánc minden szintjére kiterjed.
   Keresete alátámasztására a felperes elsősorban arra hivatkozik, hogy a Bizottság a megtámadott határozat meghozatalához vezető eljárás során megsértette a gondos ügyintézés elvét és figyelmen kívül hagyta az alapvető eljárási szabályokat azzal, hogy a felperesnek nem biztosított megfelelő hozzáférést az összefonódásban résztvevő vállalkozások által javasolt kötelezettségek piacra gyakorolt várható hatása vizsgálatának eredményéhez, és elmulasztotta a javasolt kötelezettségek pártatlan és gondos vizsgálatát a piaci hatásvizsgálat értékelése során.
   A felperes továbbá előadja, hogy a Bizottság megsértette az EK 253. cikk alapján fennálló, a határozatra vonatkozó indokolási kötelezettségét, mivel a határozatát bizalmas információra alapozta, amelyet nem bocsátott a felperes rendelkezésére.
   A felperes arra is hivatkozik, hogy Portugália gázpiaca a 2003/55 irányelv (1) 28.cikke (2) bekezdésének értelmében vett „kialakulóban lévő piacnak” számít, és így a fenti irányelv értelmében 2007 áprilisáig engedélyezett az eltérés. A felperes álláspontja szerint azzal, hogy a verseny számára nem nyitott piac vonatkozásában értékelte az összefonódás hatását, a Bizottság megsértette a portugál kormány arra vonatkozó jogát, hogy az eltérési időszak alatt átalakítsa a gáz-szektort. Előadja továbbá, hogy a Bizottság helytelenül folytatta le a 4064/89 rendelet (2) 2. cikke szerinti érdemi vizsgálatot azzal, hogy megkísérelte a kérelmezett összefonódás hatásait az eltérési időszak végére, azaz évekkel későbbi időpontra vetítve értékelni.
   A fenti rendelkezést, valamint az indokolási kötelezettségét megsértette továbbá a Bizottság a felperes állítása szerint azzal, hogy elmulasztotta annak vizsgálatát, hogy a felperes és a Gás de Portugal erőfölényének erősítése az elektromos áram és a gáz piacán jelentősen korlátozná-e a versenyt.
   Végül, a felperes előadja, hogy a Bizottság megsértette a 4064/89 rendelet 8. cikkének (2) és (3) bekezdését azzal, hogy a felek által javasolt kötelezettségek ellenére, a közös piaccal összeegyeztethetetlennek nyilvánította a bejelentett jogügyletet.
   
      (1)  A földgáz belső piacára vonatkozó közös szabályokról és a 98/30/EK irányelv hatályon kívül helyezéséről szóló, 2003. június 26-i 2003/55/EK európai parlamenti és tanácsi irányelv (HL L 176, 57. o.).
   
      (2)  A vállalkozások közötti összefonódások ellenőrzéséről szóló, 1989. december 21-i 4064/89/EGK tanácsi rendelet (HL L 257/90., 13. o.).